પહેલાં તો કાંતાબહેન કેવા સુંદર લાગતા ! લાંબો ચોટલો ! આગવી ઢબે પહેરેલી, હલકી કાંજી કરેલી ગુજરાતી સાડી અને એવી જ આગવી છટાથી ગાડી ચલાવતાં. અને હવે તો કાંતાની કાંતિ જ જાણે બદલાઈ ગઈ. લાંબા વાળ ઘસાઈને કંતાઈ ગયા હતા ; સાડલા પણ સાધ્વી જેવા પહેર્યે રાખે. એક દિવસ અંજુબહેન પરાણે પકડીને કાંતાબહેનને ‘બ્યુટીપાર્લર’માં લઈ ગયા. એવા કોઈ રંગરોગાન કે લેપલપેડા નહોતા કરાવ્યા. ઝાંખાપાંખા થઈ ગયેલા કાંતાબહેનના સુંવાળા વાળને સરખા કરાવડાવી ગુચ્છેદાર પોનીટેઈલનું સ્વરૂપ આપ્યું. કાંતાબહેનના પ્રૌઢત્વને વધુ ગરવો બનાવે તેવો આછો શૃંગાર. કાંતાબહેનનું રૂપ જ જાણે બદલાઈ ગયું. હળવો મસાજ પણ કરાવડાવ્યો. નિષ્પ્રાણ કાંતાબહેનની લસલસતી કાંતિ જાણે પાછી ફરી.